ฝายเก้าคต คืบหน้าร้อยละ 95 เริ่มเก็บกักน้ำฤดูฝนนี้ เกษตรกรได้ใช้น้ำบ้างแล้ว
นายทวีศักดิ์ ธนเดโชพล รองอธิบดีกรมชลประทาน เปิดเผยว่า เนื่องจากประชาชนในพื้นที่ตำบลกุดหว้า อำเภอกุฉินารายณ์ จังหวัดกาฬสินธุ์ ประสบปัญหาทั้งอุทกภัยและภัยแล้งอยู่บ่อยครั้ง สาเหตุจากลำห้วยจุมจัง เดิมมีลักษณะลึกและกว้าง ในช่วงฤดูน้ำหลากน้ำมักจะไหลเร็วและแรง แต่ไม่สามารถเก็บกักน้ำไว้ได้เมื่อสิ้นสุดฤดู จึงขอให้กรมชลประทาน เข้ามาดำเนินการก่อสร้างฝายเก็บน้ำไว้ใช้ ซึ่งกรมชลประทาน โดยสำนักงานชลประทานที่ 6 ได้ดำเนินการก่อสร้างในปีงบประมาณ 2564 ปัจจุบันมีผลการดำเนินงานแล้วกว่า 95% เริ่มเก็บกักน้ำได้แล้วกว่า 0.4 ล้าน ลบ.ม.ด้านนายประพันศักดิ์ แย้มใส เกษตรกรตำบลกุดหว้า อำเภอกุฉินารายณ์ กล่าวว่า เกษตรกรในพื้นที่ทำนารวมๆ กันประมาณ 500 ไร่ ทำการเกษตรแบบอาศัยฟ้าฝน ปีไหนโชคดีฝนตกมากก็ได้เก็บเกี่ยวข้าว ปีไหนที่ฝนตกน้อยน้ำในลำห้วยก็แห้งไม่มีน้ำให้ทำนา หลังจากที่กรมชลประทานได้ก่อสร้างฝายเก้าคตขึ้น พอดีกับมีฝนตกลงมาในช่วงนี้ ฝายก็สามารถเก็บน้ำไว้ได้ เกษตรกรดีใจมากที่ได้เห็นโครงการนี้แล้วเสร็จและเกิดประโยชน์กับพี่น้องประชาชนในพื้นที่ จากนี้ชาวบ้านก็จะได้วางแผนทำการเกษตรให้สอดคล้องกับปริมาณน้ำที่มี เพื่อรองรับลูกหลานที่จะหนีพิษโควิด-19 กลับมาอยู่บ้านพร้อมหน้าพร้อมตา ขอขอบคุณกรมชลประทานที่ได้เข้ามาช่วยแก้ไขปัญหาเรื่องน้ำให้ได้เป็นอย่างดี